Solen får ikke meget modstand i vejrudsigten i øjeblikket, mens festivaler og VM i fodbold kæmper om vores opmærksomhed.

Det er en kombination, som har fået efterspørgslen efter boblende drikkevarer som øl og sodavand til at stige voldsomt.

Det har fået de europæiske leverandører af kulsyre til at råbe op - de kan ikke følge med længere. For sammen med den stigende efterspørgsel har lukninger på grund af vedligeholdelse sat leverandørerne i en svær situation.

Og som en sort sky har frygten for flade øl og sodavand hængt over os i nogle dage. Men nu er der gode nyheder fra flere danske bryggerier.

Hos Skafte Øl & Vand, der blandt andet leverer fadølsanlæg, har de netop fået besked på, at leverancerne af kulsyre kommer tilbage til det normale inden for ti dage.

- Så kan vi sagtens klare den. Det bliver ikke et problem, men det har holdt hårdt i den sidste måneds tid, siger Peter Skafte, som er ejer af distributionsvirksomheden.

Også hos Svaneke Bryghus er der optimisme. De bruger ikke særlig store mængder af kulsyre sammenlignet med andre, og med udsigten til en normalisering af situationen inden for ti dage er der ingen bekymringer.

Den danske storproducent Carlsberg har allerede fortalt til DR, at de slipper heldigt fra krisen, da deres bryggeri i Fredericia er delvist selvforsynende med CO2.

Fortsat krise andre steder

Helt så heldigt er de ikke sluppet fra kulsyrekrisen i Storbritannien og i Norge.

I går måtte det norske bryggeri Aass se sig nødsaget til at standse produktionen af kulsyreholdige varer. Samme skæbne hænger lige nu over bryggeriet Hansa Borg, som også er hårdt ramt, skriver den norske avis VG.

Men meldingen om, at der snart er mere kulsyre på vej, skaber dog optimisme i nord. Norges største bryggeriselskab, Ringnes, forsikrer om, at folk ikke kommer til at mangle øl i sommervarmen.

I Storbritannien ser krisen ikke ud til at blive afværget i nær fremtid. Tværtimod. De lider i den grad stadig under manglende kulsyre. I går måtte Ei Group, der ejer 4.500 pubber i England, meddele, at de er løbet tør for flere forskellige typer af øl.

Ifølge BBC skyldes det netop den europæiske kulsyrekrise, som presser de britiske bryggerier.